TMC ฟุ้งปีนี้พลิกกำไร พร้อมล้างขาดทุนสะสม เตรียมลุยธุรกิจใหม่
TMC ฟุ้งปีนี้พลิกกำไรแน่นอน พร้อมล้างขาดทุนสะสม เตรียมจ่ายปันผล หลังมีออเดอร์ใหม่เข้ามาต่อเนื่อง เตรียมลุยธุรกิจใหม่ ธุรกิจเรือขุดลอก-ธุรกิจงานรับเหมากดเสาเข็ม คาดได้ข้อสรุปเร็วๆ นี้
18 ม.ค. 2559

นายสุรเชษฐ์ กมลมงคลสุข ประธานเจ้าหน้าที่บริหาร บริษัท ที.เอ็ม.ซี.อุตสาหกรรม จำกัด (มหาชน) หรือ TMC เปิดเผยถึง แนวโน้มผลการดำเนินงานในปีนี้เทิร์นอะราวด์ได้อย่างแน่นอน เพราะอุตสาหกรรมยานยนต์ได้ผ่านจุดต่ำสุดไปแล้ว และมีออเดอร์ใหม่เข้ามาอย่างต่อเนื่อง
นอกจากนี้ บริษัทเตรียมรุกคืบเข้าสู่อุตสาหกรรมก่อสร้างร่วมกับพันธมิตร ซึ่งคาดว่าจะได้ข้อสรุปเร็วๆนี้ ซึ่งจะช่วยผลักดันรายได้และกำไรในปีนี้เติบโตอย่างมีนัยสำคัญ
“การรุกคืบเข้าสู่ธุรกิจใหม่ร่วมกับพันธมิตร จะทำให้ผลงานเติบโตอย่างโดดเด่น สามารถล้างขาดทุนสะสมเกลี้ยงภายในปีนี้ ทำให้สามารถจ่ายเงินปันผลจากผลการดำเนินงาน เพื่อเป็นการตอบแทนผู้ถือหุ้นที่ให้ความไว้วางใจเราด้วยดีเสมอมา” นายสุรเชษฐ์ กล่าว
สำหรับธุรกิจเครื่องจักรอุตสาหกรรมยานยนต์ ยังคงเติบโตต่อเนื่องจากปีที่ผ่านมา โดยในปีนี้บริษัทฯตั้งเป้าหมายรายได้รวมอยู่ที่ 750 ล้านบาท ยังไม่นับรายได้ที่จะเกิดขึ้นจาก 2 ธุรกิจใหม่ในอุตสาหกรรมก่อสร้างที่จะมีการลงทุนร่วมกับพันธมิตร ซึ่งจะมีออเดอร์เข้ามาทันที ผลักดันผลการดำเนินงานในปีแรกเติบโตอย่างก้าวกระโดด เทียบช่วงเดียวกันของปีก่อน
ส่วนธุรกิจใหม่ที่อยู่ระหว่างการหารือร่วมกับพันธมิตร แบ่งเป็น 2 ส่วนด้วยกันคือ ธุรกิจเรือขุดลอก และธุรกิจงานรับเหมากดเสาเข็ม ซึ่งอยู่ระหว่างตกลงรายละเอียดแผนการร่วมลงทุน ซึ่งคาดว่าจะได้ข้อสรุปเร็วๆนี้ เพื่อเดินหน้ารับงานจากภาครัฐ ซึ่งมีนโยบายลงทุนโครงสร้างสาธารณูปโภค เพื่อกระตุ้นเศรษฐกิจ